钦定古今图书集成/明伦汇编/氏族典/第107卷 > 《廖用贤尚友录》 > 梅询
## 钦定古今图书集成/明伦汇编/氏族典/第107卷 > 《廖用贤尚友录》 > 梅询

按《宋史梅询传》：“询字昌言，宣州宣城人。少好学，有辞
辨，进士及第，为利丰监判官。后以秘书省著作佐郎、
御史台推勘官，预考进士于崇政殿。真宗过殿庐，奇
其占对详敏，召试中书，除集贤院，为三司户部判官。
询自以为遇主知，屡上书论事。帝欲命知制诰，李沆
力言其险薄望轻，不可用。后断田讼失实，降通判杭”
州、知苏州，就徙两浙转运副使，判三司开拆司。坐议
天书，出知濠州，为湖北转运使。擅假驿马，降通判襄
州、知鄂州。徙苏州，为陕西转运使。坐荐举朱能，贬怀
州团练副使。又以善寇准徙池州。起知广德军，历楚、
寿、陕州，复直集贤院，改直昭文馆、知荆南，擢龙图阁
待制，纠察在京刑狱，历龙图阁直学士、知通进银台
司，判流内铨，为翰林侍读学士、群牧使，累迁给事中、
知审官院。病足，出知许州，卒。